CELEX: 32017D1192
Language: et
Date: 2017-06-26 00:00:00
Title: Nõukogu otsus (EL) 2017/1192, 26. juuni 2017, seisukoha kohta, mis võetakse Euroopa Liidu nimel siseveeliikluse standardite koostamise Euroopa komitees (CESNI) ja Reini laevaliikluse keskkomisjoni (CCNR) täiskogu kohtumisel seoses siseveelaevade tehnilisi nõudeid käsitlevate standardite vastuvõtmisega

5.7.2017   
            
            
               ET
            
            
               Euroopa Liidu Teataja
            
            
               L 172/10
            
         NÕUKOGU OTSUS (EL) 2017/1192,
   26. juuni 2017,
   seisukoha kohta, mis võetakse Euroopa Liidu nimel siseveeliikluse standardite koostamise Euroopa komitees (CESNI) ja Reini laevaliikluse keskkomisjoni (CCNR) täiskogu kohtumisel seoses siseveelaevade tehnilisi nõudeid käsitlevate standardite vastuvõtmisega
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 91 lõiget 1 koostoimes artikli 218 lõikega 9,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Liidu tegevus siseveelaevanduse sektoris peaks olema suunatud selle tagamisele, et ühtselt välja töötada siseveelaevadele liidus kohaldatavad tehnilised nõuded.
            
         
               (2)
            
            
               3. juunil 2015 loodi Reini laevaliikluse keskkomisjoni (edaspidi „CCNR“) raames siseveeliikluse standardite koostamise Euroopa komitee (edaspidi „CESNI“), et töötada välja siseveelaevu käsitlevad tehnilised standardid eri valdkondade jaoks, eelkõige seoses laevade, infotehnoloogia ja meeskonnaga.
            
         
               (3)
            
            
               Tõhusaks transpordiks siseveeteedel on oluline, et laevade suhtes kohaldatavad tehnilised nõuded oleksid ühtesobivad ja võimalikult ühtlustatud Euroopa erinevates õigussüsteemides. Eelkõige CCNRi liikmetest liikmesriikidele tuleks anda luba toetada otsuseid, millega ühtlustatakse CCNRi normid liidus kohaldatavate normidega.
            
         
               (4)
            
            
               Eeldatavasti võtab CESNI siseveelaevade tehnilisi nõudeid käsitleva standardi (edaspidi „ES-TRINi standard“) 2017/1 vastu 6. juulil 2017 peetaval kohtumisel.
            
         
               (5)
            
            
               ES-TRINi standardiga 2017/1 kehtestatakse siseveelaevade ohutuse tagamiseks vajalikud ühetaolised tehnilised nõuded. See sisaldab sätteid siseveelaevade ehituse, seadistamise ja varustuse kohta, erisätteid konkreetsete laevakategooriate, nt reisilaevade, tõukekaravanide ja konteinerilaevade kohta, sätteid automaatse identifitseerimissüsteemi seadmete kohta, sätteid laevade tunnusandmete kohta ning sõidukõlblikkuse tunnistuste ja registri näidiseid, üleminekusätteid ja tehnilise standardi kohaldamise juhiseid.
            
         
               (6)
            
            
               Euroopa Parlamendi ja nõukogu direktiiviga (EL) 2016/1629 (1) tunnistatakse alates 7. oktoobrist 2018 kehtetuks Euroopa Parlamendi ja nõukogu direktiiv 2006/87/EÜ (2). Direktiivi (EL) 2016/1629 II lisas viidatakse otsesõnu laevade tehnilistele nõuetele kui ES-TRINi standardis 2015/1 sätestatutele. Komisjoni volitatakse ajakohastama kõnealust viidet ES-TRINi standardi kõige viimasele versioonile ja määrama kindlaks selle kohaldamise kuupäev.
            
         
               (7)
            
            
               Seepärast mõjutab ES-TRINi standard 2017/1 direktiivi (EL) 2016/1629.
            
         
               (8)
            
            
               Liit ei ole ei CCNRi ega CESNI liige. Seetõttu peab nõukogu volitama liikmesriike väljendama nendes organites liidu seisukohta seoses ES-TRINi standardi 2017/1 vastuvõtmisega,
            
         ON VASTU VÕTNUD KÄESOLEVA OTSUSE:
   Artikkel 1
   1.   Seisukoht, mis võetakse liidu nimel siseveeliikluse standardite koostamise Euroopa komitees 6. juulil 2017, on nõustuda siseveelaevade tehnilisi nõudeid käsitleva Euroopa standardi („ES-TRINi standard“) 2017/1 ja täiendava sisevee-AISi katsestandardi 2017/1 vastuvõtmisega.
   2.   Seisukoht, mis võetakse liidu nimel Reini laevaliikluse keskkomisjoni (CCNR) täiskogu kohtumisel, kus määratakse kindlaks siseveelaevade tehnilised nõuded, on toetada kõiki ettepanekuid, millega viiakse tehnilised nõuded vastavusse ES-TRINi standardi 2017/1 nõuetega, sealhulgas jõustumise ja üleminekusätete osas.
   Artikkel 2
   1.   Artikli 1 lõikes 1 esitatud liidu seisukohta väljendavad liidu huvides ühiselt tegutsevad liikmesriigid.
   2.   Artikli 1 lõikes 2 esitatud liidu seisukohta väljendavad liidu huvides ühiselt tegutsevad liikmesriigid, kes on CCNRi liikmed.
   Artikkel 3
   Artiklis 1 esitatud seisukohtade väiksemates tehnilistes muudatustes võidakse kokku leppida ilma nõukogu täiendava otsuseta.
   Artikkel 4
   Käesolev otsus jõustub selle vastuvõtmise päeval.
   
      Luxembourg, 26. juuni 2017
      
         
            Nõukogu nimel
         
         
            eesistuja
         
         J. MIZZI
      
   
   
      (1)  Euroopa Parlamendi ja nõukogu 14. septembri 2016. aasta direktiiv (EL) 2016/1629, millega kehtestatakse siseveelaevade tehnilised nõuded, muudetakse direktiivi 2009/100/EÜ ja tunnistatakse kehtetuks direktiiv 2006/87/EÜ (ELT L 252, 16.9.2016, lk 118).
   
      (2)  Euroopa Parlamendi ja nõukogu 12. detsembri 2006. aasta direktiiv 2006/87/EÜ, millega kehtestatakse siseveelaevade tehnilised nõuded ja tunnistatakse kehtetuks nõukogu direktiiv 82/714/EMÜ (ELT L 389, 30.12.2006, lk 1).